Πανεπιστήμια και φορείς που εποπτεύονται στο υπουργείο Παιδείας οφείλουν στη ΔΕΗ περισσότερα από έξι εκατομμύρια ευρώ!

Σύμφωνα με ρεπορτάζ στο ethnos.gr, η υπουργός Παιδείας, Νίκη Κεραμέως, ενημέρωσε γραπτώς τη Βουλή μετά απο σχετική ερώτηση βουλευτή, πως το συνολικό ποσό οφειλών προς την Επιχείρηση ηλεκτρισμού ανέρχεται στα 6.333.144,24 ευρώ.

Οφειλέτες είναι οι εποπτευόμενοι φορείς του υπουργείου Παιδείας, ενώ ένα μεγάλο μέρος του ποσού το χρωστούν τα Πανεπιστήμια, τα οποία εδώ και πολλά χρόνια έχουν ενημερώσει ότι δεν μπορούν να ανταποκριθούν σε βασικές λειτουργικές ανάγκες και υποχρεώσεις, καθώς έχει μειωθεί δραματικά η χρηματοδότηση που λαμβάνουν απο το κράτος.

Σύμφωνα με τα στοιχεία που παρέδωσε στη Βουλή η υπουργός, τα μεγαλύτερα ποσά χρωστούν: Το πανεπιστήμιο της Θεσσαλονίκης (2.415.000,00). Το πανεπιστήμιο Ιωαννίνων (2.361.164,89). Το Δημοκρίτειο (575.318,61). Το Ίδρυμα Νεολαίας και Δια Βίου Μάθησης (707.882,00). Το Πολυτεχνείο Κρήτης (56.886,00). Το πανεπιστήμιο πελοποννήσου (18.068,41). Το ΤΕΙ Κρήτης (71.000,00). Η Εθνική βιβλιοθήκη (4.290,33), ενω μικροποσά χρωστούν σχεδόν όλες οι βιβλιοθήκες ανά τη χώρα.

Το πανεπιστήμιο της Αθήνας, σύμφωνα με τα στοιχεία του υπουργείου, δεν χρωστάει κανένα ποσό στη ΔΕΗ, όπως επίσης και όλα τα ιδρύματα τα οποία εδρεύουν στην Αττική, όπως επίσης το πανεπιστήμιο Πάτρας.